ฆ่าโหดผัวเมีย กลางสวนยางที่ยะลา คนร้ายเรียกคุย ก่อนยิงดับ 2 ศพ 
สามีภรรยาขี่จยย. ออกไปกรีดยางในสวนที่ อ.บันนังสตา จ.ยะลา ถูกคนร้ายยิงเสียชีวิตทั้งคู่ ชาวบ้านได้ยินเสียงปืนแต่ไม่กล้าออกไปดู ต้องแจ้งผู้ใหญ่บ้าน กับชุดจรยุทธ์ไปตรวจศพ คาดเป็นเรื่องส่วนตัว หรืออาจสร้างสถานการณ์ เมื่อเวลา 12.00 น. วันที่ 16 ม.ค. พ.ต.ต.ฐิติวัฒน์ ฝั้นศิริสกุล สว.(สอบสวน) สภ.บันนังสตา จ.ยะลา รับแจ้งจาก ร.ท.อดิศร ศรียะ ผบ.ร้อย ทพ. 3307 กรมทหารพรานที่ 33 บันนังสตา ว่า เกิดเหตุคนร้ายยิงสองสามีภรรยาเสียชีวิต เหตุเกิดที่บ้านเจาะบันตัง หมู่ 9 ต.บันนังสตา จึงรายงานพร้อม พ.ต.อ.ธีรพจน์ ยินดี ผกก. นายธราวุธ ช่วยเกิด นอภ.บันนังสตา สนธิกำลัง 3 ฝ่ายรุดไปสอบสวนที่เกิดเหตุอยู่ภายในสวนยางพาราบนภูเขาท้ายหมู่บ้าน พบศพ นายอามีดิง ลาเต๊ะ อายุ 59 ปี อยู่บ้านเลขที่ 25/1 หมู่ 4 ต.ลีปะสะโง อ.หนองจิก จ.ปัตตานี แต่งกายสวมเสื้อยืด กางเกงวอร์ม รองเท้ายางหุ้มสูง ถูกยิงด้วยอาวุธปืนไม่ทราบขนาด กระสุนเจาะหน้าอกและศีรษะ 2 นัด นอนตายจมกองเลือดอยู่บนพื้น ใกล้กันพบรถ จยย.ยี่ห้อฮอนด้า สภาพเก่าไม่ติดแผ่นป้ายทะเบียนล้มตะแคงอยู่ และห่างไปร่วม 100 เมตร พบศพนางรอมือละ จารง อายุ 49 ปี ภรรยานายอามีดิง อยู่บ้านเลขที่ 171/1 หมู่ 9 ต.บันนังสตา ถูกยิงด้วยอาวุธปืนขนาดเดียวกันบริเวณลำตัว นอนตายจมกองเลือดอยู่พื้น ไม่พบหลักฐานใดๆ ในที่เกิดเหตุจากการสอบสวนทราบว่า นายอามีดิง ลาเต๊ะ ผู้ตาย มาอาศัยอยู่ที่บ้านนางรอมือละ จารง ภรรยา ทั้งคู่มีอาชีพกรีดยางพารา ก่อนเกิดเหตุช่วงเช้ามืดที่ผ่านมา นายอามีดิงขับขี่จยย. มีนางรอมือละ นั่งซ้อนซ้าย เดินทางไปกรีดยางพาราภายในสวนที่เกิดเหตุขณะเกิดเหตุราว 10.00 น. เพื่อนชาวสวนยางในละแวกใกล้เคียง ได้ยินเสียงอาวุธปืนดังติดต่อกันหลายนัด ทิ้งช่วงไปครู่หนึ่งแล้วเกิดเสียงอาวุธปืนดังขึ้นอีก 2-3 นัด ไม่มีใครกล้าเข้าไปดู แต่ได้ไปแจ้งให้ผู้ใหญ่บ้านทราบ และแจ้งชุดจรยุทธ์ เจ้าหน้าที่ทหารพรานร้อย ทพ.3307 ให้เข้าไปตรวจสอบพบว่านายอามีดิงและนางรอมือละ ถูกยิงเสียชีวิตแล้วเจ้าหน้าที่ตำรวจคาดว่า ก่อนเกิดเหตุมีคนร้ายไม่ต่ำกว่า 2 คน ซึ่งน่าจะรู้จักกับนายอามีดิง ผู้ตาย ได้ขับขี่ จยย.เข้าไปในสวนยางพาราที่เกิดเหตุ เพื่อพูดคุยตกลงอะไรบางอย่างกับนายอามีดิง คนร้ายไปพบนายอามีดิงกำลังขับขี่ จยย.ออกจากสวนยางพารา มีนางรอมือละซ้อนท้าย จึงได้เรียกให้หยุด ยืนพูดคุยกันครู่หนึ่งแล้วเกิดมีปากเสียงกันขึ้นอย่างรุนแรง พวกคนร้ายชักอาวุธปืนออกมาจ่อยิงนายอามีดิงจนล้มลงเสียชีวิต ส่วนนางรอมือละตกใจวิ่งหนีมุ่งหน้าเข้าไปในป่า ถูกคนร้ายไล่ติดตามไปทันแล้วจ่อยิงจนเสียชีวิตไปอีกคน หลังก่อเหตุได้ขี่รถ จยย.ออกจากสวนยางพาราหลบหนีไปอย่างรวดเร็วส่วนสาเหตุคาดว่ามาจากเรื่องส่วนตัว แต่ไม่ทิ้งประเด็นการสร้างสถานการณ์ของกลุ่มก่อความไม่สงบ ซึ่งเจ้าหน้าที่ตำรวจจะได้สืบสวนหาตัวคนร้ายมาดำเนินคดีต่อไป
สามีภรรยาขี่จยย. ออกไปกรีดยางในสวนที่ อ.บันนังสตา จ.ยะลา ถูกคนร้ายยิงเสียชีวิตทั้งคู่ ชาวบ้านได้ยินเสียงปืนแต่ไม่กล้าออกไปดู ต้องแจ้งผู้ใหญ่บ้าน กับชุดจรยุทธ์ไปตรวจศพ คาดเป็นเรื่องส่วนตัว
ฆ่าผัวเมีย,ฆ่า2ศพผัวเมีย,ฆ่าผัวเมีย ยะลา,ยิง2ศพผัวเมีย,ข่าวทั่วไป